Saak teen Wes-Kaapse polisiehoof nou na hooggeregshofLt.genl. Arno Lamoer. Foto: www.defenceweb.co.za Lamoer en ses medebeskuldigdes het Vrydag in die Goodwood-landdroshof verskyn, waar hulle teregstaan op 109 aanklagte met betrekking tot bedrog, geldwassery en rampokkery. Adv. Billy Downer, wat die staat se saak teen die beskuldigdes aanvoer, het versoek dat die saak na die hooggeregshof oorgeplaas word vir voorverhoorverrigtinge op 28 Augustus. Lamoer se medebeskuldigdes is polisiebrigadiers Darius van der Ross, Kolindren Govender en Logambal “Sharon” Govender, die Kaapstadse sakeman Mohamed Saleem Dawjee en sy seun, Mohamed Zameer Dawjee. Downer het aan die hof gesê 5 Oktober is vasgestel as ŉ verhoordatum en gevra dat die borgtog van die beskuldigdes verleng word. Dit sluit Mohamed Zameer Dawjee, wat net op waarskuwing vrygelaat is, uit. Maroela Media het vroeër berig Lamoer staan tereg op agt aanklagte van korrupsie nadat hy na bewering geld in sy bankrekening ontvang het en sy klererekening en sekere vakansieakkommodasie deur Saleem Dawjee laat betaal het. Hy het ook glo sy private voertuig deur Dawjee laat herstel in ruil vir onwettige gunste. Twee van die aanklagte teen hom het betrekking op sy betrokkenheid by ŉ misdaadsindikaat. Dawjee en sy seun besit ŉ hele aantal ondernemings, insluitend Towbars Cape en Towbars King en het volgens die staat ŉ reeks belonings van senior polisiebeamptes in die provinsie ontvang. Mohammed Saleem Dawjee was glo die middelpunt van ŉ web van beweerde korrupsie en rampokkery, wat kontant en duur geskenke aan Lamoer en lede van die topbestuur ingesluit het om sodoende invloed in polisiekringe te koop en gunste van sy medebeskuldigdes te ontvang.